Cum quædam patrum nostrorum instituta erroribus succedentium oblivioni perpetuæ tradita videantur, adjudicamus de præsentibus institutis magnopere fore curandum, ut ea serie litterarum semper memorata teneantur. Nos igitur quantum est possibilitatis nostræ, styli officio commendamus, quod Bartholomæus filius Rodulfi Villici de Majasco, patre ac matre ejus nescientibus, Ecclesiæ Besuensis a Domno Girardo Abbate, laudante Conventu, Monachus effectus est. Illis vero temporibus prædicti Bartholomæi pater in villa, quæ dicitur Majascus de minimis decimis medietatem a Guidone Capellano pro XV solidis in vademonio habebat, tali scilicet conditione, nisi vivente eo redimeret, Guidone defuncto, ipse Rodulfus, et filii ejus super eam hereditarent. Illam siquidem decimarum medietatem, de qua superius sermonem fecimus, donavit Rodulfus pro filio Bartholomæo beatis Apostolis Petro et Paulo, et sanctæ Besuensi Ecclesiæ, in præsentia Domni Girardi Abbatis, uxore sua cum filiis laudantibus. Quo facto petiit uxor ejus a Domno Girardo Abbate, ut quod de decimis illis sua pars in Canabo sibi conferebat, ea vivente retinere concederet, cujus peticioni Domn. Abbas Girardus coram cunctis qui aderant, favit.